ABBOZZ TA' BAĠIT EMENDATORJU Nru 7 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B'TAQSIMATaqsima III - Il-Kummissjoni /* KUMM/2011/0796 finali */





ABBOZZ TA’ BAĠIT EMENDATORJU Nru 7 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMA Taqsima III - Il-Kummissjoni Wara li kkunsidrat: – it-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u partikolarment l-Artikolu 106a tiegħu, – ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej[1], u b'mod partikolari l-Artikolu 37 tiegħu, – il-baġit ġenerali tal-Unjoni Ewropea għas-sena finanzjarja 2011 adottat fil-15 ta’ Diċembru 2010[2], – il-baġit emendatorju Nru 1/2011[3] adottat fis-6 ta’ April 2011, – il-baġit emendatorju Nru 2/2011[4] adottat fil-5 ta’ Lulju 2011, – il-baġit emendatorju Nru 3/2011[5] adottat fl-14 ta’ Lulju 2011, – il-baġit emendatorju Nru 4/2011 adottat fit-28 ta’ Settembru 2011, – il-baġit emendatorju Nru 5/2011 adottat fil-25 ta’ Ottubru 2011, – l-abbozz ta' baġit emendatorju Nru 6/2011[6], adottat fit-18 ta' Ottubru 2011, Il-Kummissjoni Ewropea hawnhekk tippreżenta lill-awtorità tal-baġit l-Abbozz tal-Baġit Emendatorju Nru 7 għall-baġit tal-2011. TIBDILIET GĦAD-DIKJARAZZJONI TAD-DĦUL U N-NEFQA TAQSIMA B'TAQSIMA Il-bidliet fid-dikjarazzjoni tad-dħul u n-nefqa taqsima b'taqsima huma disponibbli fil-EUR-Lex (http://eur-lex.europa.eu/budget/www/index-mt.htm). Verżjoni bl-Ingliż tal-bidliet għal din id-dikjarazzjoni hija mehmuża għall-informazzjoni bħala anness tal-baġit. WERREJ 1. Introduzzjoni 3 2. Il-Mobilizzazzjoni tal-Fond ta' Solidarjetà tal-UE. 3 2.1 Spanja.. 3 2.2 L-Italja.. 5 3. Finanzjament.. 7 4. Tabella sommarja skont l-intestatura tal-Qafas Finanzjarju.. 9 1. Introduzzjoni L-Abbozz ta’ Baġit Emendatorju (ABE) Nru 7 għas-sena 2011 ikopri l-mobilizzazzjoni tal-Fond ta’ Solidarjetà tal-UE għal ammont ta’ EUR 37 979 875 f’approprazzjonijiet għall-impenji u għall-ħlasijiet marbuta mat-terremot f'Murcia, Spanja (EUR 21 070 950) u l-għargħar fil-Veneto, l-Italja (EUR 16 908 925). 2. Il-Mobilizzazzjoni tal-Fond ta' Solidarjetà tal-UE 2.1 Spanja Fil-11 ta' Mejju tal-2011, il-belt ta' Lorca ntlaqtet minn żewġ terremoti wara xulxin li laħqu forza ta' 5.2. F'dawn iċ-ċirkostanzi 9 persuni tilfu ħajjithom filwaqt li ndarbu madwar 300 ruħ. Ġew evakwati 10 000 persuna oħra u madwar 30 000 ruħ kellhom iqattgħu l-ewwel lejl barra fit-toroq. Barra minn hekk, id-diżastru kkaġuna danni mifruxa fuq djar residenzjali, negozji, bini pubbliku, siti ta' wirt kulturali, u fuq in-netwerk tat-toroq u infrastrutturi bażiċi. (1) L-applikazzjoni waslet għand il-Kummissjoni fl-20 ta’ Lulju, li kien fil-limitu preskritt ta’ 10 ġimgħat wara li kienu ġew irreġistrati l-ewwel ħsarat fil-11 ta’ Mejju tal-2011. Fl-1 ta' Awwissu tal-2011 waslet verżjoni aġġornata tal-applikazzjoni. (2) Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-Fond ta' Solidarjetà. (3) Iż-żona milquta tirrigwarda l-muniċipalità ta' Lorca li taqa' taħt il-Komunità Awtonoma ta' Murcia. L-awtoritajiet Spanjoli stmaw li l-ħsara totali tlaħħaq il-EUR 843 miljun. Madanakollu, din iċ-ċifra tinkludi ammont ta' EUR 162 000 f'kumpens li tħallas mill-Istat lill-familji tal-vittmi. Dan l-ammont ma jistax jitqies bħala "ħsara diretta". Għaldaqstant il-Kummissjoni tikkunsidra li l-ammonti ta' ħsara diretta totali jlaħħqu l-EUR 842,838 miljun. (4) Peress li l-ħsara totali tirrappreżenta biss 23.8 % tal-limitu normali li jista' jiġi applikat għal Spanja fl-2011, li jlaħħaq it-EUR 3,535 biljun[7], l-awtoritajiet Spanjoli ppreżentaw l-applikazzjoni tagħhom fuq il-bażi tal-kriterji għall-hekk imsejħin “diżastri reġjonali straordinarji” stabbiliti fl-Artikolu 2(2), is-subparagrafu finali, tar-Regolament (KE) Nru 2012/2002 li jistipula l-kundizzjonijiet għall-mobilizzazzjoni tal-Fond ta' Solidarjetà “taħt ċirkostanzi eċċezzjonali”. Skont din id-dispożizzjoni, reġjun jista’ eċċezzjonalment jibbenefika minn assistenza mill-Fond fejn dan ikun intlaqat minn diżastru straordinarju, prinċipalment wieħed naturali, li jaffettwa l-maġġorparti tal-popolazzjoni tiegħu, u li jħalli riperkussjonijiet serji u dejjiema fuq il-kundizzjonijiet tal-għajxien u fuq l-istabbiltà ekonomika tar-reġjun. Ir-Regolament jitlob konċentrazzjoni speċjali fuq ir-reġjuni remoti u iżolati, bħal reġjuni insulari u l-aktar imbiegħda kif definiti fl-Artikolu 349 tat-TFUE. Ir-Regolament isejjaħ għal "rigorożità mill-akbar" fl-evalwazzjoni ta' applikazzjonijiet ippreżentati taħt il-kriterju ta' "diżastru straordinarju reġjonali". Il-Komunità Awtonoma ta' Murcia ma tistax titqies bħala reġjun imbiegħed u iżolat. (5) Kif stipulat fir-Rapport Annwali dwar il-Fond ta’ Solidarjetà (2002-2003)[8] il-Kummissjoni tikkunsidra li sabiex il-kriterji speċifiċi għad-diżastri reġjonali jkollhom tifsira fil-kuntest nazzjonali, għandha ssir distinzjoni bejn avvenimenti reġjonali serji u dawk li jkunu biss lokali. Skont il-prinċipju tas-sussidjarjetà, dawk tal-aħħar jaqgħu taħt ir-responsabbiltà tal-awtoritajiet nazzjonali, filwaqt li dawk tal-ewwel jistgħu jiġu kkunsidrati għall-għajnuna taħt il-Fond ta' Solidarjetà. It-terremot laqat b'mod serju l-muniċipalità kollha ta' Lorca fejn iż-żewġ terremoti li seħħew fil-11 ta' Mejju ħallew l-effetti tagħhom fil-parti l-kbira tar-reġjun ta' Murcia, fosthom Cartagena, Águilas, Murcia, Mazarrón u ħafna bliet f'Albacete, Jaén, Almeria u Alicante. Lorca hija t-tielet l-akbar belt fir-reġjun ta' Murcia. (6) Waħda mill-kundizzjonijiet stabbiliti fir-Regolament (KE) Nru 2012/2002 għall-mobilizzazzjoni eċċezzjonali tal-Fond ta' Solidarjetà hi li tkun intlaqtet il-biċċa l-kbira tal-popolazzjoni fir-reġjun li għalih ikun hemm l-applikazzjoni. Iż-żona li saret referenza għaliha fl-applikazzjoni Spanjola hija l-muniċipalità kollha ta' Lorca fil-Komunità Awtonoma ta' Murcia, b'popolazzjoni totali ta' 92 694 abitant (il-popolazzjoni totali ta' Murcia tlaħħaq il-1 461 979). Il-popolazzjoni kollha ta' Lorca (u lil hinn minnha) ntlaqtet mid-diżastru. It-terremot wassal għall-mewt ta' disa' persuni, madwar 300 ruħ midruba, madwar 10 000 abitant ġew evakwati u bejn wieħed u ieħor 30 000 abitant kellhom iqattgħu l-ewwel lejl barra fit-toroq. Il-bqija tal-abitanti tal-belt sktennew fid-distretti tal-madwar jew mal-kosta. Tliet sptarijiet ġew amministrati mis-Salib l-Aħmar, tliet kampijiet ipprovdew kenn għal aktar minn 5 000 ruħ, u tqassmu 15 000 oġġett relatati mal-kumdità tal-irqad. Barra minn hekk, l-applikazzjoni tiddeskrivi li madwar 80 % tal-bini sofrew ħsara u n-negozji u l-iskejjel kellhom jagħlqu temporanjament. L-informazzjoni mogħtija fl-applikazzjoni twassal għall-konklużjoni li l-kundizzjoni li tistipula li għandha tintlaqat il-maġġorparti tal-popolazzjoni ġiet issodisfata b'mod ċar. (7) Dwar ir-rekwiżit ta' riperkussjonijiet serji u dejjiema fuq il-kundizzjonijiet tal-għajxien u l-istabbiltà ekonomika tar-reġjun, l-applikazzjoni tirreferi b'mod partikolari għall-ħsara gravi fuq infrastrutturi u faċilitajiet bażiċi, djar privati, negozji u kumpaniji industrijali u kif ukoll tħarbit fin-netwerks lokali ta' toroq. It-terremot ikkaġuna ħsara wkoll fuq għadd sinifikanti ta' skejjel pubbliċi, librerija pubblika u konservatorju tal-mużika. L-informazzjoni li ngħatat turi li ma hemmx kapaċitajiet biżżejjed biex jintlaqgħu studenti ġodda fil-Kampus tax-Xjenzi tas-Saħħa ta' Lorca fejn is-sena akkademika tibda f'Settembru, u dan fl-istess ħin li l-istudenti jikkostitwixxu fattur ekonomiku importanti għar-reġjun. Il-ħsara li saret fuq il-monumenti ta' arkitettura storika wkoll qed tħalli impatt sinifikanti fuq is-settur importanti tat-turiżmu fir-reġjun. Intlaqtu madwar 708 ħanut, 50 negozju tal-artiġjanat, 482 kumpaniji ta' servizz, 210 lukandi u ristoranti. Tnaqqis fit-turiżmu jikkostitwixxi problema serja għal din iż-żona. Barra minn hekk, qabel it-terremot, Lorca kienet ċentru reġjonali u l-punt fokali għan-negozju, is-saħħa, l-edukazzjoni u l-attivitajiet kulturali. Dan kien jiġbed residenti minn bliet oħra fir-reġjun li l-għadd tagħhom kien ilaħħaq il-kwart ta' miljun ruħ. Għaldaqstant id-diżastru affettwa serjament is-sitwazzjoni soċjoekonomika tar-reġjun kollu lil hinn minn Lorca u l-attività ekonomika naqset drastikament jew saħansitra waqfet. L-applikazzjoni fiha analiżi dettaljata tal-impatt tat-terremot u analiżi tad-danni totali stmati, skont is-settur. (8) Il-kost tal-operazzjonijiet eliġibbli taħt l-Artikolu 3(2) tar-Regolament (KE) Nru 2012/2002 hu stmat għal EUR 104 miljun u mqassam f'4 kategoriji: A) restawr immedjat tal-infrastruttura biex tkun tista' terġa' tibda tintuża, B) akkomodazzjoni temporanja u servizzi ta' salvataġġ, C) infrastrutturi preventivi u protezzjoni immedjata tal-wirt kulturali u D) it-tindif tal-inħawi/taż-żoni milquta mid-diżastru. (9) Ir-reġjun milqut huwa eliġibbli bħala reġjun ta' "Tnaqqis gradwali" taħt il-Fondi Strutturali (2007-2013). L-awtoritajiet Spanjoli ma taw l-ebda indikazzjoni lill-Kummissjoni dwar xi ħsieb li jużaw għejun oħra ta' finanzjament Komunitarju biex jindirizzaw il-konsegwenzi tat-terremot. (10) L-awtoritajiet Spanjoli indikaw li l-kost eliġibbli mhuwa kopert minn ebda assigurazzjoni. 2.2 L-Italja Matul il-perjodu bejn il-31 ta' Ottubru u t-2 ta' Novembru tal-2010, ir-reġjun tal-Veneto fil-grigal tal-Italja ntlaqat minn ħalbiet ta' xita torrenzjali. L-effetti tal-ħalbiet qliel ġew aggravati minn riħ "Xlokk" sħun mill-Mediterran li ħall is-silġ fil-muntanji tal-qrib. Din is-sitwazzjoni meteoroloġika wasslet biex ix-xmajjar faru u kkaġunaw għargħar f'ħafna żoni, li kkaġuna ħsara fuq netwerks ta' toroq u ta' infrastruttura, fuq l-agrikoltura, in-negozji u djar residenzjali. Ġiet irreġistrata ħsara estensiva madwar il-Veneto kollu, filwaqt li l-baċir tax-xmara Bacchiglione, inklużi ż-żoni urbani ta' Viċenza u Padova, intlaqtu ħażin ferm. (11) L-applikazzjoni waslet għand il-Kummissjoni fis-7 ta' Jannar tal-2011, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fil-31 ta' Ottubru tal-2010. Fl-11 ta' Awwissu tal-2011 waslet verżjoni konsiderevolment riveduta tal-applikazzjoni b'valutazzjoni aġġornata u rfinuta u ċifri sostanzjalment ġodda. (12) Id-diżastru huwa ta' oriġini naturali u għalhekk jaqa' taħt il-qasam ewlieni tal-applikazzjoni tal-Fond ta' Solidarjetà. (13) L-applikazzjoni inizjali kif ippreżentata f'Jannar kienet imsejsa fuq il-kriterji tal-hekk imsejħa "diżastri reġjonali straodinarji" stabbiliti fl-aħħar subparagrafu tal-Artikolu 2 (2) tar-Regolament tal-Kunsill (KE) Nru 2012/2002 u għaldaqstant kienet limitata għaż-żona fil-qalba tad-diżastru max-Xmara Bacchiglione. Il-ħsara totali kienet stmata li tammonta għal EUR 994,9 miljun. Madanakollu, l-applikazzjoni ma mtlietx b'mod komplet u ma kien fiha l-ebda evidenza fir-rigward tal-parti l-kbira ta' dawn il-ħsarat. Għaldaqstant, il-valutazzjoni tal-applikazzjoni ma setgħetx tiġi kkompletata. (14) Bħala tweġiba għat-talba mis-servizzi tal-Kummissjoni, fil-11 ta' Awwissu l-awtoritajiet Taljani ressqu applikazzjoni aġġornata b'materjal estensiv ġdid u b'valutazzjoni ġdida tal-ħsarat. Iċ-ċifra l-ġdida tal-ħsarat li ġiet irrapportata tirrigwarda r-reġjun kollu tal-Veneto u l-ammont totali jlaħħaq l-EUR 3,717 biljun. Dan l-ammont jaqbeż b' EUR 182 miljun il-limitu applikabbli ta' EUR 3,536 biljun fil-konfront tal-Italja għall-2011 b'rabta mal-mobilizzazzjoni tal-Fond ta' Solidarjetà (jiġifieri EUR 3 biljun bil-prezzijiet tal-2002). Abbażi ta' dawn iċ-ċifri d-diżastru jkun jikkwalifika għal għajnuna skont il-kriterji ta' "diżastru naturali maġġuri" kif stipulat fir-Regolament tal-Kunsill (KE) Nru 2012/2002. (15) Bħala alternattiva għax-"xenarju ta' diżastru maġġuri" l-applikazzjoni riveduta tal-11 ta' Awwissu tippreżenta wkoll informazzjoni aġġornata abbażi tal-kriterji għal hekk imsejjaħ diżastru reġjonali straordinarju. Mingħajr ma ssemma xejn speċifiku f'dan ir-rigward, jidher li din l-informazzjoni ngħatat għall-eventwalità li l-applikazzjoni ma tiġix aċċettata abbażi tal-kriterji għal diżastru maġġuri. (16) Iċ-ċifri tal-ħsarat ippreżentati mill-awtoritajiet Taljani taħt ix-xenarju ta' "diżastru maġġuri" huma magħmula minn erba' kategoriji ewlenin: 1) ħsara ddikjarata minn entitajiet pubbliċi (muniċipalitajiet, provinċji, prefetturi, servizz reġjonali tal-foresti eċċ.): EUR 588 miljun; 2) ħsara kkaġunata minn ċaqliq tal-art sussegwenti: EUR 124 miljun; 3) il-kost tat-tiswija tas-sistema ta' sigurtà idrawlika: EUR 2,732 miljun; 4) "kosti ta' eżekuzzjoni" addizzjonali: EUR 273 miljun. Filwaqt li l-ħsara rrapportata għal punti 1) u 2) tidher plawżibbli, joħroġ ċar mill-applikazzjoni li l-punti 3) u 4) jiġbru, fil-parti l-kbira tagħhom, kostijiet għat-tiġdid tas-sistema ta' ġestjoni tal-ilma biex din tkun tista' tlaħħaq ma' aktar ħtiġijiet ta' protezzjoni kif ħareġ fid-dieher mill-għargħar. Parti żgħira biss minn dawn il-kostijiet hija marbuta mal-ħsara diretta li ġiet ikkaġunata mill-għargħar. Madanakollu, il-kostijiet ta' miżuri preventivi ma jistgħux jiġu kkunsidrati fil-valutazzjoni ta' applikazzjonijiet għall-Fond ta' Solidarjetà. Filwaqt li abbażi tad-dejta mogħtija ma tistax issir kwantifikazzjoni eżatta, ma hemm l-ebda dubju li l-kostijiet imniżżla fl-applikazzjoni relatati mal-prevenzjoni, u mhux mar-restawr, jaqbżu b'ħafna l-ammont ta' EUR 182 miljun. Għaldaqstant il-ħsara diretta totali hija anqas mil-limitu li ssemma qabel u l-Kummissjoni tikkunsidra li l-għargħar fil-Veneto ma jikkwalifikax bħala diżastru maġġuri. (17) Peress li l-ħsara totali tibqa' taħt il-limitu minimu normali l-applikazzjoni kienet eżaminata fuq il-bażi tal-kriterji għall-hekk imsejħin “diżastri reġjonali straordinarji” stabbiliti fl-Artikolu 2(2), is-subparagrafu finali, tar-Regolament (KE) Nru 2012/2002 li jistipula l-kundizzjonijiet għall-mobilizzazzjoni tal-Fond ta' Solidarjetà “f'ċirkostanzi eċċezzjonali”. Taħt dawn il-kriterji, reġjun jista’ jibbenefika eċċezzjonalment wkoll minn għajnuna mill-Fond fejn dan jintlaqat minn diżastru straordinarju, prinċipalment wieħed naturali, li jolqot lill-parti l-kbira tal-popolazzjoni tiegħu, u li jħalli riperkussjonijiet serji u fit-tul fuq il-kundizzjonijiet tal-għajxien u fuq l-istabbiltà ekonomika tar-reġjun. Ir-Regolament jitlob konċentrazzjoni speċjali fuq ir-reġjuni remoti u iżolati, bħal reġjuni insulari u l-aktar imbiegħda kif definiti fl-Artikolu 349 tat-TFUE. Ir-reġjun tal-Veneto ma jaqax f'din il-kategorija. Ir-Regolament isejjaħ għal "rigorożità mill-akbar" fl-evalwazzjoni ta' applikazzjonijiet ippreżentati taħt il-kriterju ta' "diżastru straordinarju reġjonali". (18) Kif inhu deskritt aktar 'il fuq, l-awtoritajiet Taljani ppreżentaw ukoll evidenza limitata għaż-żona li ntlaqtet l-agħar mal-baċir tax-xmara Bacchiglione sabiex jissodisfaw il-kriterji ta' "diżastru reġjonali", bħala alternattiva għax-xenarju ta' diżastru maġġuri. Għaż-żona indikata, l-awtoritajiet Taljani stmaw li l-ħsara diretta totali kkaġunata mill-għargħar tammonta għal EUR 1 156,86 miljun. Dan l-ammont tal-ħsara totali huwa magħmul minn 1) ħsara rrapportata mill-muniċipalitajiet (inkluża ħsara fuq proprjetà privata, negozji, fl-agrikoltura, għal akkomodazzjoni provviżorja, wirt kulturali u operazzjonijiet ta' emerġenza) li tammonta għal EUR 178,612 miljun, 2) ħsara fuq is-servizzi li tammonta għal EUR 2,035 miljun, 3) operazzjonijiet lokali ta' inġinerija ċivili li jammontaw għal EUR 50,562 miljun, 4) ħsara fuq l-awtostrada A4 li tammonta għal EUR 1,308 miljun, 5) operazzjonijiet marbutin mas-saħħa ta' bnedmin u annimali li jammontaw għal EUR 0,639 miljun, 6) pagi għall-voluntiera tal-protezzjoni ċivili li jammontaw għal EUR 1,800 miljun, u 7) "kostijiet għal miżuri ta' sikurezza fit-territorji milquta" li jammontaw għal EUR 921,912 miljun. Iċ-ċifri tal-ħsara minn punti 1) sa 6) jidhru plawżibbli, filwaqt li l-punt 7) – kif ġie ppreżentat ukoll taħt ix-xenarju ta' diżastru maġġuri – mhux biss jinkludi miżuri ta' tiswija ta' ħsara diretta iżda wkoll biex jittejjeb l-istandard globali tas-sikurezza tas-sistema ta' ġestjoni tal-ilma (inklużi l-foresti u l-protezzjoni minn ċaqliq tal-art). Madanakollu, id-dejta ppreżentata tagħmel distinzjoni bejn operazzjonijiet "li ma jistgħux jiġu posposti", "urġenti ħafna", "urġenti" u "meħtieġa". Tista' ssir is-suppożizzjoni li dawk l-operazzjonijiet ikklasifikati bħala "li ma jistgħux jiġu posposti" u "urġenti ħafna" jikkorrispondu għal tiswijiet immedjati ta' ħsarat ikkaġunati mill-għargħar. L-ammont ippreżentat għal dawn il-kategoriji huwa ta' EUR 492,506 miljun (inkluż ammont ta' EUR 51,105 miljun li diġà ddaħħal mal-kost ta' inġinerija ċivili li ġġarrab mill-muniċipalitajiet li għandu jitnaqqas). Abbażi ta' dan, il-Kummissjoni tikkunsidra li l-istima tal-ħsara totali diretta tista' tammonta għal EUR 676,357 miljun. Dan l-ammont jirrappreżenta 19 % tal-limitu normali għall-mobilizzazzjoni tal-Fond ta' Solidarjetà applikabbli għall-Italja fl-2011. (19) Waħda mill-kundizzjonijiet stabbiliti fir-Regolament (KE) Nru 2012/2002 għall-mobilizzazzjoni eċċezzjonali tal-Fond ta' Solidarjetà hi li tkun intlaqtet il-biċċa l-kbira tal-popolazzjoni fir-reġjun li għalih ikun hemm l-applikazzjoni. Iż-żona indikata tinkludi partijiet minn 14-il muniċipalità f'livell infrakomunali. 28 391 resident huma rreġistrati li jgħixu f'dawn l-14-il muniċipalità, filwaqt li qiegħed jingħad li 20 068 ruħ (jiġifieri 70,6 % tal-popolazzjoni) intlaqtu b'mod sinfikanti mill-għargħar. Ġew irrapportati madwar 2 800 persuna li huma spustati temporanjament. Aktar minn 2 000 dar intlaqtu mill-għargħar, filwaqt li saret ħsara fuq ħafna garaxxijiet u fuq 450 karozza. L-applikazzjoni tiddeskrivi l-modi differenti li bihom ġiet affettwata l-popolazzjoni permezz ta' ħsarat personali, l-interruzzjoni ta' attivitajiet ekonomiċi, it-tħarbit tas-servizzi ewlenin, it-telekomunikazzjonijiet u l-interruzzjonijiet tat-traffiku. Għaldaqstant jista' jiġi konkluż li l-maġġorparti tal-popolazzjoni ntlaqtet mill-għargħar. (20) B'rabta mal-impatt u l-konsegwenzi tal-għargħar u kif ukoll mar-rekwiżit li tingħata prova ta' riperkussjonijiet serji u dejjiema fuq il-kundizzjonijiet tal-għajxien u l-istabbiltà ekonomika tar-reġjun, l-applikazzjoni tirreferi b'mod partikolari għad-destabilizzazzjoni tal-ambjent naturali u l-istabbiltà ekonomika tar-reġjun kollu tal-Veneto. L-istruttura ekonomika tal-Veneto hija bbażata fuq kumpaniji ta' daqs żgħir u medju, b'bosta minnhom ikunu mmexxija minn familji u fil-parti l-kbira tagħhom orjentati lejn l-esportazzjoni. Ġie rrapportat li aktar minn 2 500 SME tilfu l-infrastruttura, il-makkinarju u l-għodod tal-ħidma tagħhom. Għar-reġjun tal-Veneto kollu kemm hu, l-għadd ta' impriżi li jinsabu f'riskju minħabba l-għargħar huwa ta' 40 400, li 9 900 huma impriżi żgħar li jimpjegaw madwar 250 000 ruħ. Fil-qasam tal-agrikoltura, ġie rrapportat li ntilfu xi bhejjem filwaqt li l-art agrikola tgħattiet bit-tajn. (21) Kif stipulat fir-Rapport Annwali dwar il-Fond ta’ Solidarjetà (2002-2003)[9] il-Kummissjoni tikkunsidra li sabiex il-kriterji speċifiċi għad-diżastri reġjonali jkollhom tifsira fil-kuntest nazzjonali, għandha ssir distinzjoni bejn avvenimenti reġjonali serji u dawk li jkunu biss lokali. Skont il-prinċipju tas-sussidjarjetà, dawk tal-aħħar jaqgħu taħt ir-responsabbiltà tal-awtoritajiet nazzjonali, filwaqt li dawk tal-ewwel jistgħu jiġu kkunsidrati għall-għajnuna taħt il-Fond ta' Solidarjetà. L-evidenza li ngħatat mill-awtoritajiet Taljani turi li d-diżastru tal-għargħar laqat lir-reġjun tal-Veneto b'mod tassew serju, fejn l-aktar konsegwenzi gravi kienu kkonċentrati fil-baċir tax-xmara Bacchiglione. (22) Il-kost tal-operazzjonijiet eliġibbli taħt l-Artikolu 3(2) tar-Regolament (KE) Nru 2012/2002 hu stmat għal EUR 779,06 miljun u mqassam f'4 kategoriji: A) restawr immedjat tal-infrastruttura biex tkun tista' terġa' tibda tintuża, B) akkomodazzjoni temporanja u servizzi ta' salvataġġ, C) infrastrutturi preventivi u protezzjoni immedjata tal-wirt kulturali u D) it-tindif tal-inħawi/taż-żoni milquta mid-diżastru. Billi hija biss parti mill-ħsara rrapportata li tista' tiġi aċċettata bħala ħsara diretta (ara l-punt 18 aktar 'il fuq), l-ammont tal-operazzjonijiet eliġibbli għandu jiġi korrett għal massimu ta' EUR 573,225 miljun. (23) Ir-reġjun milqut huwa eliġibbli bħala "Reġjun tal-Kompetittività u Impjiegi" taħt il-Fondi Strutturali (2007-2013). L-awtoritajiet Taljani ma taw l-ebda indikazzjoni lill-Kummissjoni dwar xi ħsieb li jużaw għejun oħra ta' finanzjament Komunitarju biex jindirizzaw il-konsegwenzi tal-għargħar. (24) L-awtoritajiet Taljani indikaw li l-kost eliġibbli mhuwa kopert minn ebda assikurazzjoni. 3. Finanzjament Il-baġit annwali totali disponibbli għall-Fond ta’ Solidarjetà huwa ta' EUR 1,000 miljun. Billi s-solidarjetà kienet il-ġustifikazzjoni ċentrali għall-ħolqien tal-Fond, il-Kummissjoni hija tal-fehma li l-għajnuna mill-Fond għandha tkun progressiva. Dan ifisser li, skont prattika preċedenti, il-parti tal-ħsarat li taqbeż il-limitu (0,6 % tal-ING jew EUR 3 biljun bil-prezzijiet tal-2002, liema minnhom ikun l-iżgħar ammont) għandha twassal għal intensità ta' għajnuna akbar minn ħsarat li jaslu sal-limitu minimu. Ir-rata applikata fl-imgħoddi biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-limitu minimu għall-mobilizzazzjoni tal-Fond u 6 % ’l fuq. Il-metodoloġija biex isir il-kalkolu tal-għajnuna mill-fond ta' Solidarjetà kienet stabbilita fir-Rapport Annwali 2002-2003 dwar il-fond ta' Solidarjetà u aċċetteta mill-Kunsill u mill-Parlament Ewropew. Qiegħda ssir il-proposta li ssir riallokazzjoni ta' approprjazzjonijiet għall-ħlasijiet mill-partita baġitarja 05 04 05 01 — Programmi tal-iżvilupp rurali, b'kunsiderazzjoni tad-differenza possibbli bejn it-tbassir tal-ħlasijiet mill-Istati Membri, kif aġġornat f’Settembru 2011, u d-dikjarazzjonijiet tal-ħlasijiet li se jiġu ppreżentati f’Novembru 2011. Qed issir il-proposta li jkunu applikati l-istess persentaġġi f’dan il-każ u li jingħataw l-ammonti li ġejjin bħala għajnuna: || || || || || (f’EUR) || Ħsara diretta aċċettata || Limitu minimu || Ammont ibbażat fuq 2,5 % || Ammont ibbażat fuq 6 % || Ammont totali tal- għajnuna tal-UE proposta Spanja – it-terremot f'Lorca || 842,838 miljun || 3,536 miljun || 21 070 950 || - || 21 070 950 L-għargħar fil-Veneto || 676,357 miljun || 3,536 miljun || 16 908 925 || - || 16 908 925 Total || || || || || 37 979 875 4. Tabella sommarja skont l-intestatura tal-Qafas Finanzjarju Qafas finanzjarju Intestatura/subintestatura || Qafas finanzjarju 2011 || Baġit 2011 (inkl. BE 1-5 u ABE 6) || ABE 7/2011 || Baġit 2011 (inkl. BE 1-5 u ABE 6-7/2011) AI || AĦ || AI || AĦ || AI || AĦ || AI || AĦ 1. TKABBIR SOSTENIBBLI || || || || || || || || 1a. Kompetittività għat-tkabbir u l-impjiegi || 12 987 000 000 || || 13 520 566 270 || 11 523 944 758 || || || 13 520 566 270 || 11 523 944 758 1b. Koeżjoni għat-tkabbir u l-impjiegi || 50 987 000 000 || || 50 983 843 784 || 42 060 394 626 || || || 50 983 843 784 || 42 060 394 626 Total || 63 974 000 000 || || 64 504 410 054 || 53 584 339 384 || || || 64 504 410 054 || 53 584 339 384 Marġni[10] || || || -30 410 054 || || || || -30 410 054 || 2. PRESERVAZZJONI U ĠESTJONI TA’ RIŻORSI NATURALI || || || || || || || || Li minnhom nefqa relatata mas-suq u ħlasijiet diretti || 47 617 000 000 || || 42 868 061 900 || 42 788 499 841 || || || 42 868 061 900 || 42 788 499 841 Total || 59 688 000 000 || || 58 659 248 389 || 56 378 918 184 || || -37 979 875 || 58 659 248 389 || 56 340 938 309 Marġni || || || 1 028 751 611 || || || || 1 028 751 611 || 3. ĊITTADINANZA, LIBERTÀ, SIGURTÀ U ĠUSTIZZJA || || || || || || || || 3a. Libertа, Sigurtà u Ġustizzja || 1 206 000 000 || || 1 180 030 263 || 857 199 845 || || || 1 180 030 263 || 857 199 845 3b. Ċittadinanza || 683 000 000 || || 879 831 486 || 842 903 486 || 37 979 875 || 37 979 875 || 917 811 361 || 880 883 361 Total || 1 889 000 000 || || 2 059 861 749 || 1 700 103 331 || 37 979 875 || 37 979 875 || 2 097 841 624 || 1 738 083 206 Marġni[11] || || || 26 072 737 || || || || 26 072 737 || 4. L-UE BĦALA ATTUR GLOBALI[12] || 8 430 000 000 || || 8 759 300 431 || 7 242 528 574 || || || 8 759 300 431 || 7 242 528 574 Marġni || || || -70 439 377 || || || || -70 439 377 || 5. AMMINISTRAZZJONI[13] || 8 144 000 000 || || 8 172 839 289 || 8 171 544 289 || || || 8 172 839 289 || 8 171 544 289 Marġni || || || 53 160 711 || || || || 53 160 711 || TOTAL || 142 125 000 000 || 133 440 000 000 || 142 155 659 912 || 127 077 433 762 || 37 979 875 || 0 || 142 193 639 787 || 127 077 433 762 Marġni || || || 1 112 135 628 || 6 544 566 238 || || || 1 112 135 628 || 6 544 566 238 [1] ĠU L 248, 16.9.2002, p. 1. [2] ĠU L 68, 15.3.2011, p. 1. [3] ĠU L 172, 30.6.2011, p. 1. [4] ĠU L 213, 19.8.2011, p. 1. [5] ĠU L 251, 27.9.2011, p. 1. [6] COM(2011) 674 finali. [7] Jiġifieri, EUR 3 biljuni fi prezzijiet tal-2002 [8] Ir-Rapport Annwali 2002-2003 u r-Rapport dwar l-esperjenza miksuba wara sena ta’ applikazzjoni tal-istrument il-ġdid, COM(2004) 397 finali tas-26.5.2004. [9] Ir-Rapport Annwali 2002-2003 u r-Rapport dwar l-esperjenza miksuba wara sena ta’ applikazzjoni tal-istrument il-ġdid, COM(2004) 397 finali tas-26.5.2004. [10] Il-Fond Ewropew tal-Aġġustament għall-Globalizzazzjoni (EGF) mhux inkluż fil-kalkolu tal-marġini taħt l-Intestatura 1a (EUR 500 miljun). EUR 34 miljun fuq il-limitu massimu huma ffinanzjati permezz tal-mobilizzazzjoni tal-Istrument tal-Flessibilità. [11] L-ammont tal-Fond ta’ Solidarjetà tal-Unjoni Ewropea (FSUE) jiddaħħal apparti l-intestaturi relevanti kif previst mill-IIA tas-17 ta’ Mejju 2006 (ĠU C 139 tal-14.6.2006) [12] Il-marġini tal-2011 għall-intestatura 4 ma jqisx l-approprjazzjonijiet relatati mar-Riżerva tal-Għajnuna ta’ Emerġenza (EUR 253,9 miljun). EUR 71 miljun fuq il-limitu massimu huma ffinanzjati permezz tal-mobilizzazzjoni tal-Istrument tal-Flessibilità. [13] Għall-kalkolu tal-marġini taħt il-limitu massimu tal-intestatura 5, ittieħed kont tan-nota (1) f'qiegħ il-paġna fil-qafas finanzjarju 2007-2013 għal ammont ta’ EUR 82 miljun għall-kontribuzzjonijiet tal-persunal għall-iskema tal-pensjoni.